«Қазақстан-Республикам менің!» концерті өтті
"«Қазақстан-Республикам менің!» концерті өтті"|"https://amu.kz/infocenter/news/14012/"
TITLE: «Қазақстан-Республикам менің!» концерті өтті
URL: https://amu.kz/infocenter/news/14012/
META: "«Қазақстан-Республикам менің!» концерті өтті"|"https://amu.kz/infocenter/news/14012/"
TOTAL WORDS: 324
TEXT: Республика күніне орай нефрология, гематология, аллергология, иммунология курсымен ішкі аурулар кафедрасының оқу-ісі бөлімінің ұйымдастыруымен «Қазақстан-Республикам менің!» концерті өтті. Аталмыш іс-шараға клиникалық кафедраның базасы – №1 көпсалалы қалалық клиникалық аурухананың директоры Сарсенбаев Ербол Жақсылықұлы қатысып профессор-оқытушы құрам мен білім алушыларды құттықтады. Мерекелік концертте 4 курс студенттері Алтай Арайлым мен Серік Нұркелді Республика күнінің шығу тарихына шолу жасап, ұлттық мерекенің 13 жылдан соң қайта жаңғырғанын атап өтті. Еліміздің бас қаласына арнап 6 курс интерні Мұқашова Еркежан «Елімнің жүрегі- Астана» әнін нақышына келтіріп шырқаса, 7 курс интерні Нұрғали Ілиястың шебер орындауындағы «Жұмыр қылыш» күйі мен нефролог резиденті Нұрмаш Жансаяның орындауындағы Секен Тұрысбековтың «Көңіл толқыны» күйі тыңдарманның құлағының құрышын қандырды. Мерекелік іс-шарада Астана медицина университетінің 60 жылдық мерейтойы назардан тыс қалмады. Осы уақыт аралығында сан қилы асулар артқа тастап, белестерді бағындырған Университеттің қабырғасынан түлеп ұшқан ақ халатты абзал жандар еліміздің игілігі үшін аянбай тер төгуде. Бұл жөнінде 4 курс студенті Асетұлы Али шолу жасап, Университеттің соңғы жаңалықтарымен бөлісті, әсіресе Астана медицина университеті ұжымына жолдаған ҚР Президенті Қ. Тоқаевтың құттықтауын жеткізді. «Астана медицина унивенрситеті Қазақстанның білім саласында зор жетістіктерге жеткені сөзсіз. Сіздердің көптеген түлектеріңіз тынымсыз тер төгіп, ұлт саулығын жақсаруға өз үлесін қосып келеді. Мұның бәрі – ұстаздар мен қызметкерлердің қажырлы еңбегінің арқасы» делінген құттықтауда. Болашақ ақ халатты абзал жандардың жан-жақты, шығармашылыққа жақындығы көрерменді тәнті етті. Осы орайда 4 курс студенті Мақұл Нұраханның шығарған «Алаш жастары» өлеңі тыңдарманды рухтандырып, делебесін қоздырды. Мерекелік концерт соңында барлық көрермен орнынан тұрып «Атамекен» әнін орындады. Ән орындалу барысында көк байрағымызды желбіретіп 4 курс студенттері мен көк жалау ұстаған қыз-жігіттер ортаға шығып Отанына деген сүйіспеншілігін көрсетті. Кеш соңында кафедраның оқу-ісіне жауапты медицина ғылымдарының кандидаты, доцент Ж. Ешмағамбетова мерекені қорытындылады. Өз сөзінде Жанна Айкешқызы «Медицина Университеті әр деңгейдегі білім алушыларды тек білім нәрімен сусындатып қана қоймай, сонымен қатар елін сүйетін, Отанын қорғайтын, халқына адал қызмет көрсететін патриот азамат болып қалыптасуына аса назар аударады», деді. Мерекелік коцертке белсенді қатысқан білім алушыларға кафедра меңгерушісі, м. ғ. Байдурин мен тәрбие ісіне жауапты м. ғ. Рахимбекова алғыс хаттар табыстады
